BMW riskikapitali firma i Ventures süstis raha Californias Räniorus tegutsevasse Proterrasse. Proterra toodab suure massiga ja mõõtudega elektrisõidukeid.
Saksa tootja ei öelnud, kui suur summa investeeriti. Koos teiste investoritega pandi Proterrasse 55 miljonit dollarit. BMW i Ventures loodi 2011. aastal. Selle eesmärk on leida tuleviku transpordile keskenduvaid idufirmasid, millest võib midagi suurt välja kasvada.
Proterra sõnul on 60% Põhja-Ameerika suurtest elektrisõidukitest nende omad. Kokku on nad müünud rohkem kui 400 elektrisõidukit. See on esimene kord, kui BMW i Ventures seda tüüpi ettevõttesse investeeris.
Proterra ütles, et kasutab raha kahe tehase toodangu suurendamiseks ning arengukeskuse tugevdamiseks.